No vin mai vût la ocasion par cjatâsi di persone cun lui, ma si sin cjatâts tantis voltis a combati lis stessis bataiis. Nô in Friûl, lui in Sardegne. Cun di plui, o vin vût il plasê di dâi acet sul nestri blog, intant che lui nus à ufiert diviers spazis sul so. Propit par cheste sintonie che si veve, no vin pôre a dî che al jere un nestri amì. O fevelìn dal scritôr, sazist e gjornalist sart Gianfranco Pintore.
O sin restâts cuntun grop intal cuel intal savê de sô muart. Une muart che e lasse vuarfine la Sardegne di un pensadôr une vore fin, di un gjornalist di gale e, massime, di un om che si è impegnât cun fuarce e cun inteligjence a pro de sô nazion e de sô lenghe. Par chest o puartìn il nestri corot ai siei di famee, ai amîs e a ducj chei che i son stâts dongje intes sôs bataiis. O crodìn però che no sedi une pierdite dome pe Sardegne, ma ancje par ducj chei popui che a vivin une condizion di minorizazion dentri dal stât talian e che in Gianfranco Pintore a vevin cjatât un compagn di lote e un amì.
fur_Latn fur_Latn